CELEX: 32019D0961
Language: lt
Date: 2019-06-07 00:00:00
Title: 2019 m. birželio 7 d. Komisijos įgyvendinimo sprendimas (ES) 2019/961, kuriuo pagal Europos Parlamento ir Tarybos reglamento (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH) 129 straipsnį Prancūzijos Respublikai leidžiama taikyti laikinąją priemonę tam tikros kreozotu ir kitomis kreozotui giminingomis medžiagomis apdorotos medienos naudojimui ir tiekimui rinkai apriboti (pranešta dokumentu Nr. C(2019) 4122) (Tekstas svarbus EEE.)

12.6.2019   
               
               
                  LT
               
               
                  Europos Sąjungos oficialusis leidinys
               
               
                  L 154/44
               
            
         KOMISIJOS ĮGYVENDINIMO SPRENDIMAS (ES) 2019/961
         2019 m. birželio 7 d.
         kuriuo pagal Europos Parlamento ir Tarybos reglamento (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH) 129 straipsnį Prancūzijos Respublikai leidžiama taikyti laikinąją priemonę tam tikros kreozotu ir kitomis kreozotui giminingomis medžiagomis apdorotos medienos naudojimui ir tiekimui rinkai apriboti
         
            
               (pranešta dokumentu Nr. C(2019) 4122)
            
         
         (Tekstas autentiškas tik prancūzų kalba)
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. gruodžio 18 d. Europos Parlamento ir Tarybos reglamentą (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantį Europos cheminių medžiagų agentūrą, iš dalies keičiantį Direktyvą 1999/45/EB bei panaikinantį Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (1), ypač į jo 129 straipsnio 2 dalį,
         kadangi:
         
                     (1)
                  
                  
                     2018 m. gruodžio 18 d. Įsakymu dėl tam tikros apdorotos medienos naudojimo ir tiekimo rinkai apribojimo (toliau – Įsakymas), kuris 2019 m. sausio 11 d. buvo paskelbtas Prancūzijos Respublikos oficialiajame leidinyje, Prancūzija pagal Reglamento (EB) Nr. 1907/2006 129 straipsnio 1 dalį taikė laikinąją priemonę (toliau – laikinoji priemonė), nes manė, kad yra pagrįstų priežasčių manyti, jog būtina imtis skubių veiksmų, kad aplinka būtų apsaugota nuo rizikos, kylančios vandens ir (arba) sausumos aplinkos komponentui dėl medienos, apdorotos kreozotu (CAS Nr. 8001–58–9 ir EB Nr. 232–287–5); kreozoto alyva (CAS Nr. 61789–28–4; EB Nr. 263–047–8); akmens anglių deguto distiliatais, naftaleno alyva (CAS Nr. 84650–04–4; EB Nr. 283–484–8); kreozoto alyva, acenafteno frakcija (CAS Nr. 90640–84–9; EB Nr. 292–605–3); akmens anglių deguto viršutiniais distiliatais (CAS Nr. 65996–91–0; EB Nr. 266–026–1); antraceno alyva (CAS Nr. 90640–80–5; EB Nr. 292–602–7); nevalytų akmens anglių deguto rūgščių alyvomis (CAS Nr. 65996–85–2; EB Nr. 266–019–3); medienos kreozotu (CAS Nr. 8021–39–4; EB Nr. 232–419–1) ir šarminiais ekstraktų likučiais (akmens anglių) (CAS Nr. 122384–78–5; EB Nr. 310–191–5) kaip atskiromis cheminėmis medžiagomis arba esančiomis mišinių sudėtyje kartu su keliomis kitomis cheminėmis medžiagomis (toliau – apdorota mediena);
                  
               
                     (2)
                  
                  
                     laikinąją priemonę sudaro 2019 m. balandžio 23 d. įsigaliojęs draudimas tiekti rinkai apdorotą medieną arba ją naudoti montavimui. Taikant laikinąją priemonę, apdorotą medieną naudojęs asmuo negali jos naudoti pakartotinai arba naudoti pagal kitą paskirtį. Šie draudimai taikomi neatsižvelgiant į medienos apdorojimo datą;
                  
               
                     (3)
                  
                  
                     pagal Reglamento (EB) Nr. 1907/2006 129 straipsnio 1 dalį apie laikinąją priemonę Prancūzija informavo Komisiją 2019 m. vasario 25 d., o 2019 m. kovo 5 d. – Europos cheminių medžiagų agentūrą (toliau – Agentūra) ir kitas valstybes nares;
                  
               
                     (4)
                  
                  
                     nukrypstant nuo šių draudimų, Įsakymu leidžiama kreozotu (CAS Nr. 8001–58–9; EB Nr. 232–287–5) apdorotą medieną tiekti rinkai ir montuoti ją kaip pabėgius, o tokios medienos, kuri jau yra naudojama kaip pabėgiai, savininkams leidžiama ją neribotą laiką naudoti pakartotinai pagal tą pačią paskirtį. Be to, Įsakyme leidžiama ta chemine medžiaga apdorotą medieną, skirtą naudoti kaip elektros arba telekomunikacijų linijų atramas, iki 2019 m. spalio 23 d. tiekti rinkai ir montuoti, suteikiant galimybę tam tikriems ūkio subjektams pateikti prašymą dėl termino pratęsimo tam tikromis sąlygomis;
                  
               
                     (5)
                  
                  
                     Komisija išnagrinėjo Įsakymą kartu su Prancūzijos pateikta susijusia moksline ir technine informacija. Be to, 2019 m. kovo 19 d. surengtame kompetentingų institucijų, atsakingų už cheminių medžiagų registraciją, įvertinimą, autorizaciją ir apribojimus (REACH) ir klasifikavimą, ženklinimą ir pakavimą (CLP), posėdyje Komisija valstybių narių kompetentingoms institucijoms ir suinteresuotiesiems subjektams suteikė galimybę pateikti savo nuomonę dėl Įsakymo;
                  
               
                     (6)
                  
                  
                     atsižvelgiant į trumpą terminą, per kurį Komisija turi priimti sprendimą dėl laikinosios priemonės pagal Reglamento (EB) Nr. 1907/2006 129 straipsnio 2 dalį, Komisija savo sprendimą turi pagrįsti daugiausiai remdamasi Prancūzijos pateikta informacija.
                  
               
                     (7)
                  
                  
                     Reglamento (EB) Nr. 1907/2006 XVII priedo 31 įraše jau draudžiama tiekti rinkai medieną, apdorotą devyniomis Įsakyme nurodytomis cheminėmis medžiagomis, arba mišiniais, kurių sudėtyje yra tokių medžiagų, dėl jų žinomo kancerogeninio poveikio. Be to, šios cheminės medžiagos kelia susirūpinimą ir dėl to, kad kai kurie jų komponentai sunkiai suskyla. Nepaisant to, šio įrašo 2 punkto b papunktyje leidžiama naudoti pagal šio įrašo 2 punkto a papunktį pramonės įrenginiuose arba profesionalių naudotojų apdorotą medieną, tiekiamą rinkai pirmą kartą ar pakartotinai apdorojamą in situ, tik jeigu ji skirta profesionaliam ir pramoniniam naudojimui, pavyzdžiui, geležinkeliuose, elektros perdavimo ir telekomunikacijų tinkluose, tvoroms tverti, žemės ūkyje (pvz., kuolai medžiams paremti), uostuose ir vandentakiuose. Be to, šio įrašo 2 punkto c papunktyje leidžiama apdorotą medieną, kuri buvo apdorota iki 2002 m. gruodžio 31 d., tiekti naudotų prekių rinkai pakartotiniam naudojimui;
                  
               
                     (8)
                  
                  
                     pagal Komisijos direktyvą 2011/71/ES (2) kreozotas (CAS 8001–58–9; EB Nr. 232–287–5) buvo patvirtintas kaip veiklioji medžiaga 8-o tipo biocidiniams produktams gaminti iki 2018 m. balandžio 30 d., remiantis vertinimu, ar galima manyti, kad medienos konservantai, kurių sudėtyje yra kreozoto, atitinka Europos Parlamento ir Tarybos direktyvos 98/8/EB (3) 5 straipsnyje nustatytus reikalavimus. Pagal Komisijos įgyvendinimo sprendimą (ES) 2017/2334 (4) patvirtinimo, kad kreozotą galima naudoti 8-o tipo biocidiniams produktams gaminti, galiojimo pabaigos data buvo nukelta į 2020 m. spalio 31 d. Kitos Reglamento (EB) Nr. 1907/2006 XVII priedo 31 įraše nurodytos aštuonios cheminės medžiagos nebuvo patvirtintos kaip veikliosios medžiagos, skirtos naudoti biocidiniuose produktuose, ir joms netaikomos Europos Parlamento ir Tarybos reglamento (ES) Nr. 528/2012 (5) 89 straipsnio pereinamojo laikotarpio nuostatos, todėl biocidiniai produktai, kurių sudėtyje jų yra, negali būti tiekiami rinkai arba naudojami Sąjungoje;
                  
               
                     (9)
                  
                  
                     pateikus paraiškas dėl trijų Švedijos išduotų biocidinių produktų, kuriuose yra kreozoto, autorizacijos liudijimų abipusio pripažinimo pagal Reglamentą (ES) Nr. 528/2012, Prancūzija autorizavo tose paraiškose nurodytus produktus tik dėl naudojimo pabėgiams apdoroti, bet atsisakė juos autorizuoti dėl naudojimo pagal kitas medienos apdorojimo paskirtis (6). Įgyvendinimo sprendime (ES) 2018/1297 (7) Komisija padarė išvadą, kad nuo abipusio pripažinimo principo nukrypti leidžianti Prancūzijos nuostata buvo pagrįsta dėl priežasčių, susijusių su aplinkos ir žmonių sveikatos ir gyvybės apsauga, kaip nurodyta Reglamento (ES) Nr. 528/2012 37 straipsnio 1 dalies a ir c punktuose kartu su to reglamento 37 straipsnio 1 dalies antra pastraipa;
                  
               
                     (10)
                  
                  
                     nepaisant Prancūzijos atsisakymo autorizuoti biocidinius produktus, kurių sudėtyje yra kreozoto, dėl naudojimo medienai apdoroti, išskyrus pabėgių apdorojimą, nei Reglamento (EB) Nr. 1907/2006 XVII priedo 31 įrašas, jeigu laikomasi to įrašo 2 punkto b papunktyje nustatytų sąlygų, nei Reglamentas (ES) Nr. 528/2012 nedraudžia tokią kreozotu apdorotą medieną tiekti rinkai pirmą kartą arba sumontuoti Prancūzijos teritorijoje, arba bet kokią iki 2002 m. gruodžio 31 d. kreozotu apdorotą medieną tiekti Prancūzijos naudotų prekių rinkai pakartotiniam naudojimui;
                  
               
                     (11)
                  
                  
                     remiantis Prancūzijos pateiktais moksliniais ir techniniais duomenimis, biocidinių produktų, kurių sudėtyje yra kreozoto (CAS 8001–58–9; EB Nr. 232–287–5) (8), autorizacijos liudijimų išdavimo tikslais Švedijos valdžios institucijų nustatyti ir ANSES įvertinti poveikio lygiai, susiję su kreozotu apdorotos medienos naudojimu lauke, kai tokia mediena liečiasi su dirvožemiu arba yra sumontuota gėlame arba sūriame vandenyje, viršija atitinkamas prognozuojamos poveikio nesukeliančios koncentracijos (PNEC) vertes, o tai reiškia, kad rizika tokioms aplinkos terpėms nėra tinkamai kontroliuojama. Prancūzijos taikoma priemonė yra skirta aplinkai apsaugoti nuo kylančios rizikos. Tačiau poveikio lygiai, susiję su pabėgiais, kurie naudojami lauke, bet neturi sąlyčio su dirvožemiu ir nėra montuojami gėlame ar sūriame vandenyje, neviršija atitinkamų PNEC verčių. Siekiant kiek įmanoma apriboti tokios apdorotos medienos naudojimo poveikio trukmę, Prancūzijos taikoma priemonė turėtų būti laikoma skubia, kaip apibrėžta Reglamento (EB) Nr. 1907/2006 129 straipsnio 1 dalyje. Komisijai Įgyvendinimo sprendime (ES) 2018/1297 nustačius, kad Prancūzijos sprendimai neautorizuoti atitinkamų biocidinių produktų dėl naudojimo medienai apdoroti, išskyrus pabėgių apdorojimą, yra pagrįsti, nuo 2019 m. balandžio 23 d. pasireikš šių sprendimų apsauginis poveikis. Tačiau dalis su tokios apdorotos medienos naudojimu susijusios rizikos nebus pašalinta, jeigu tokią apdorotą medieną vis dar bus galima tiekti rinkai ir montuoti Prancūzijos teritorijoje jos apdorojimą atlikus už Prancūzijos teritorijos ribų. todėl reikia skubiai apriboti tokį tiekimą rinkai ir montavimą nuo to paties laikotarpio, t. y. nuo 2019 m. balandžio 23 d.;
                  
               
                     (12)
                  
                  
                     Todėl pagal Reglamento (EB) Nr. 1907/2006 129 straipsnio 1 dalį kreozotu (CAS Nr. 8001–58–9; EB Nr. 232–287–5) apdorotai medienai taikoma laikinoji priemonė gali būti laikoma pagrįsta;
                  
               
                     (13)
                  
                  
                     Prancūzija taip pat nurodė, kad pagal Agentūros rekomendacijas cheminei medžiagai kreozotui, kurios ribinio kiekio neįmanoma nustatyti, skirta apskaičiuota išvestinė minimalaus poveikio vertė (DMEL) atitinka darbuotojams kylančią 10–5 siekiančią riziką ir kad, remiantis pagal Reglamentą (ES) Nr. 528/2012 atliktu Švedijos vertinimu, vartotojams kylanti rizika yra nedidelė;
                  
               
                     (14)
                  
                  
                     remiantis Prancūzijos pateikta papildoma moksline ir technine informacija, Reglamento (EB) Nr. 1907/2006 XVII priedo 31 įraše nurodytos aštuonios cheminės medžiagos, išskyrus kreozotą, yra panašios į kreozotą, nes jų komponentų cheminės, toksikologinės ir ekotoksikologinės charakteristikos yra panašios, todėl bet kuria iš šių medžiagų apdorotos medienos naudojimo aplinkai keliama rizika yra panaši. Todėl pagal Reglamento (EB) Nr. 1907/2006 129 straipsnio 1 dalį bet kuria iš šių cheminių medžiagų apdorotai medienai taikoma laikinoji priemonė taip pat gali būti laikoma pagrįsta;
                  
               
                     (15)
                  
                  
                     Įsakymu nustatomos prievolės tvarkyti apdorotos medienos atliekas. Kadangi atliekos nėra cheminė medžiaga, cheminis mišinys ar gaminys, kaip apibrėžta Reglamento (EB) Nr. 1907/2006 3 straipsnyje, Komisija mano, kad tokias prievoles numatančios Įstatymo nuostatos, įskaitant tai, kad tokios atliekos laikomis pavojingomis, nepatenka į šio sprendimo taikymo sritį;
                  
               
                     (16)
                  
                  
                     kadangi laikinąja priemone apribojamas cheminių medžiagų tiekimas rinkai arba naudojimas net jeigu laikomasi Reglamento (EB) Nr. 1907/206 reikalavimų, ypač šio reglamento XVII priedo 31 įrašo reikalavimų, pagal šio reglamento 129 straipsnio 3 dalį reikalaujama, kad Prancūzija per tris mėnesius nuo šio sprendimo dienos inicijuotų apribojimo procedūrą Sąjungoje, pateikdama Agentūrai dokumentaciją pagal XV priedą („XV priede nurodyta dokumentacija“). Toje XV priede nurodytoje dokumentacijoje taip pat turėtų būti pagrįsti visi pasiūlymai dėl leidžiančių nukrypti nuostatų, atitinkančių laikinąją priemonę, taip pat rizikos žmonių sveikatai įvertinimas;
                  
               
                     (17)
                  
                  
                     todėl laikinąją priemonę turėtų būti leista taikyti;
                  
               
                     (18)
                  
                  
                     atsižvelgiant į Reglamento (EB) Nr. 1907/2006 129 straipsnio 3 dalyje nustatytą terminą, per kurį reikia inicijuoti apribojimo procedūrą Sąjungoje pateikiant Agentūrai dokumentaciją, ir siekiant suteikti pakankamai laiko sprendimui priimti pagal Reglamento (EB) Nr. 1907/2006 73 straipsnio 2 dalį, autorizacija turėtų būti taikoma 27 mėnesius;
                  
               
                     (19)
                  
                  
                     šiuo sprendimu nedaromas poveikis Komisijos sprendimui pagal Reglamento (EB) Nr. 1907/2006 73 straipsnį, jeigu tenkinamos šio reglamento 68 straipsnyje nustatytos sąlygos;
                  
               
                     (20)
                  
                  
                     šis sprendimas atitinka pagal Reglamento (EB) Nr. 1907/2006 133 straipsnį įsteigto komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            
               1.   Laikantis 2 dalies nuo šio sprendimo įsigaliojimo dienos 27 mėnesių laikotarpiu leidžiama taikyti laikinąją priemonę, apie kurią 2019 m. vasario 25 d. Prancūzija pranešė Komisijai ir kuri susijusi su tam tikros medienos naudojimo ir tiekimo rinkai apribojimu (toliau – laikinoji priemonė).
            
            
               2.   Leidimas nustoja galioti ankstesnę iš toliau nurodytų datų, jeigu ji yra ankstesnė už 1 dalyje nurodyto laikotarpio pabaigą:
               
                           a)
                        
                        
                           kai dėl laikinosios priemonės atžvilgiu inicijuotos apribojimų procedūros Sąjungoje iš dalies pakeičiamas Reglamento (EB) Nr. 1907/2006 XVII priedas – to pakeitimo taikymo pradžios data;
                        
                     
                           b)
                        
                        
                           šeši mėnesiai po laikinosios priemonės atžvilgiu inicijuotos apribojimų procedūros Sąjungoje užbaigimo, kai Komisija nepateikia pasiūlymo dėl apribojimo projekto.
                        
                     
         
         
            2 straipsnis
            Šis sprendimas skirtas Prancūzijos Respublikai.
         
         
            Priimta Briuselyje 2019 m. birželio 7 d.
            
               
                  Komisijos vardu
               
               Elżbieta BIEŃKOWSKA
               
                  Komisijos narė
               
            
         
         
            (1)  OL L 396, 2006 12 30, p. 1.
         
         
            (2)  2011 m. liepos 26 d. Komisijos direktyva 2011/71/ES, kuria iš dalies keičiama Europos Parlamento ir Tarybos direktyva 98/8/EB į jos I priedą įrašant veikliąją medžiagą kreozotą (OL L 195, 2011 7 27, p. 46).
         
            (3)  1998 m. vasario 16 d. Europos Parlamento ir Tarybos direktyva 98/8/EB dėl biocidinių produktų pateikimo į rinką (OL L 123, 1998 4 24, p. 1).
         
            (4)  2017 m. gruodžio 14 d. Komisijos įgyvendinimo sprendimas (ES) 2017/2334, kuriuo nukeliama patvirtinimo, kad kreozotą galima naudoti 8-o tipo biocidiniams produktams gaminti, galiojimo pabaigos data (OL L 333, 2017 12 15, p. 64).
         
            (5)  2012 m. gegužės 22 d. Europos Parlamento ir Tarybos reglamentas (ES) Nr. 528/2012 dėl biocidinių produktų tiekimo rinkai ir jų naudojimo (OL L 167, 2012 6 27, p. 1).
         
            (6)  2018 m. balandžio 23 d. sprendimai FR-2017–0034, FR-2017–0035 ir FR-2017–0036, pagrįsti Prancūzijos agentūros Agence nationale de sécurité sanitaire de l'alimentation, de l'environnement et du travail (ANSES)2017 m. gegužės 19 d. vertinimo išvadomis, kurios buvo pakeistos 2018 m. gegužės 30 d. ANSES vertinimo išvadomis.
         
            (7)  2018 m. rugsėjo 25 d. Komisijos įgyvendinimo sprendimas (ES) 2018/1297 dėl Prancūzijos siūlomos nuo biocidinių produktų, kuriuose yra kreozoto, autorizacijos liudijimo abipusio pripažinimo principo nukrypti leidžiančios nuostatos pagal Europos Parlamento ir Tarybos reglamento (ES) Nr. 528/2012 37 straipsnį (OL L 243, 2018 9 27, p. 19).
         
            (8)  Kaip pranešė Conseil général du l'environnement et du développement durable, Evaluation des impacts d'une interdiction d'utilisation de la créosote en France, Rapport no 010963–01, 2017 m. gegužė [http://cgedd.documentation.developpement-durable.gouv.fr/documents/cgedd/010963-01_rapport.pdf].